تعامل سیاسی-امنیتی محور سفر هیئت 14 نفره تاجیکستان به کابل

هیئت بلندپایه 14 نفره تاجیکستان در سفر به کابل تاکنون با وزیر خارجه حکومت طالبان دیدار کرده است؛ این هیئت در ادامه، با برخی از سران ارشد طالبان برای بررسی همکاری‌های سیاسی و امنیتی گفتگو خواهد داشت.

کد خبر: ۳۴۵۸۸۰

۲۵ آبان ۱۴۰۴ / ۲۲:۰۴

به گزارش روزپلاس، منابعی در وزارت خارجه حکومت طالبان به رسانه‌ها گفته‌اند که هیئت بلندپایه تاجیکستان تاکنون با «امیرخان متقی» وزیر خارجه دیدار کرده است و به احتمال بسیار این هیئت با «محمد حسن آخند» نخست وزیر و «عبدالحق وثیق» رئیس استخبارات حکومت طالبان دیدار و گفتگو خواهد کرد.

هیئت تاجیکستانی شامل 14 مقام ارشد از جمله مسئولان امنیتی، وزارت خارجه و نهادهای استخباراتی این کشور است و هدف اصلی سفر آنها بررسی و تقویت همکاری‌های سیاسی و امنیتی با طالبان اعلام شده است.

سفر هیئت تاجیکستان به کابل در حالی انجام می‌شود که این کشور در چهار سال گذشته هیچ روابط دیپلماتیک رسمی با طالبان نداشته و سفارت افغانستان در دوشنبه همچنان توسط نمایندگان حکومت پیشین اداره می‌شود.

برخی کارشناسان سیاسی این سفر را نشانه آغاز تعامل محدود تاجیکستان با طالبان و تلاش برای تأمین منافع امنیتی و مرزی می‌دانند.

از مهم‌ترین نگرانی‌های تاجیکستان، تهدیدهای امنیتی ناشی از خاک افغانستان شامل قاچاق مواد مخدر، قاچاق سلاح و فعالیت گروه‌های مسلح اعلام شده است.

تاجیکستان طی سال‌های گذشته به دلیل بی‌ثباتی و حضور گروه‌های مسلح در شمال افغانستان، سیاستی محتاطانه در برابر طالبان اتخاذ کرده بود. پیش از این مقام‌های امنیتی و نظامی تاجیکستان با سفر به پاکستان و دیگر کشورهای همسایه وضعیت افغانستان و تهدیدات مرزی را بررسی کرده بودند. این سفر می‌تواند نقطه عطفی در تعاملات سیاسی و امنیتی میان دو کشور باشد.